Virallinen lehti nro C 198 , 08/07/1996 s. 0168



B4-0728, 0754 ja 0761/96 Päätöslauselma henkilöiden vapaasta liikkuvuudesta pohjoismaisen passiliiton alueella, Euroopan talousalueella ja Schengenin maissa Euroopan parlamentti, joka - ottaa huomioon ministerisopimuksen pohjoismainen passiliiton perustamisesta vuodelta 1994, Euroopan yhtenäisasiakirjan vuodelta 1986 ja Schengenin sopimuksen vuodelta 1990, - ottaa huomioon Euroopan unionista tehdyn sopimuksen 7 a artiklan, - ottaa huomioon vuonna 1994 voimaan tulleen Euroopan talousaluetta koskevan sopimuksen, jossa ennakoidaan henkilöiden vapaata liikkuvuutta, - ottaa huomioon Haagissa 18. huhtikuuta 1996 kokoontuneen Schengenin toimeenpanevan komitean lopullisen julkilausuman, - ottaa huomioon Haagissa 18. huhtikuuta 1996 pidetyn Schengenin jäsenvaltioiden ja pohjoismainen passiliiton jäsenvaltioiden ensimmäisen ministerikokouksen, A. ottaa huomioon, että EY:n perustamissopimuksen tavoitteena ollut henkilöiden vapaa liikkuvuus vuoteen 1993 mennessä ei ole toteutunut ja että näillä näkymin ei vaikuta siltä, että neuvosto voisi päästä sopimukseen asiasta, B. katsoo, että on tärkeätä sekä säilyttää pohjoismainen passiliiton koskemattomuus että vakiinnuttaa Schengenin aluetta, C. ottaa huomioon, että 13. maaliskuuta 1996 antamassaan päätöslauselmassa (i) Euroopan parlamentin lausunnosta hallitusten välisen konferenssin koollekutsumisesta ja (ii) mietintäryhmän työn arvioinnista ja Euroopan parlamentin poliittisten tavoitteiden täsmentämisestä hallitusten välistä konferenssia silmällä pitäen ((EYVL C 96, 1.4.1996, s. 77)) se vaati nimenomaisesti, että oikeus- ja sisäasiain politiikan ulkoiset näkökohdat (viisumipolitiikka, turvapaikkapolitiikka, maahanmuuttopolitiikka, ulkorajojen ylittämisen valvonta, huumeiden salakuljetuksen ehkäiseminen ja siviilioikeudellinen yhteistyö) otetaan osaksi yhteisön lainsäädäntöä ja että poliisiyhteistyön ja rikosoikeudellisen yhteistyön osalta turvaudutaan monipuolisemmin yhteisön menettelyihin; päätöslauselmassa korostettiin myös sitä, että yhteispäätös on saatava koskemaan kaikkea lainsäädäntöä ja että lainsäädännöstä on neuvostossa päätettävä määräenemmistöllä, D. ottaa huomioon, että komissio on esittänyt kolme direktiiviehdotusta, jotka muodostavat uuden askeleen kohti henkilöiden vapaan liikkuvuuden toteutumista, E. on huolestunut siitä, että unionissa saattaa jäädä voimaan henkilöiden vapaata liikkuvuutta vaikeuttavia sisäisiä esteitä, koska kaikki EU:n jäsenvaltiot eivät näytä haluavan tulla Schengenin sopimuksen täysjäseniksi, F. panee merkille, että komissio osallistuu kaikkiin Schengenin toimeenpanevan komitean kokouksiin, G. ottaa huomioon, että 8. - 9. joulukuuta 1995 järjestetty parlamenttien välinen Schengenin konferenssi päätti perustaa yhteistyörakenteen Schengenin alueen maiden kansallisten parlamenttien välillä unionin yhteydessä harjoitettavaa tehokasta valvontaa odotellessa, 1. Huomauttaa, että Euroopan unionista tehdyssä sopimuksessa vaaditaan henkilöiden vapaan liikkuvuuden täydellistä täytäntöönpanoa, ja pyytää tämän vuoksi, että neuvosto ja komissio toteuttavat tarvittavat toimenpiteet asianomaisten perustamissopimuksen artiklojen täytäntöönpanemiseksi sekä hyväksymään tarvittavan lainsäädännön; pyytää neuvostoa tekemään mahdollisimman pian päätöksen Euroopan parlamentin lausunnon mukaisesti henkilöiden vapaata liikkuvuutta koskevasta kolmesta uudesta ehdotuksesta, jotka komissio on esittänyt; 2. Vahvistaa, että henkilöiden vapaata liikkuvuutta on hallittava yhteisön puitteissa, koska se on yksi EY:n perustamissopimuksen neljästä vapaudesta, ja että siihen on liityttävä Euroopan yhteisöjen tuomioistuimen oikeudellinen valvonta ja Euroopan parlamentille kuuluva parlamentaarinen valvonta; 3. On edelleen vakuuttunut siitä, että 31. joulukuuta 1992 oli sitova määräaika henkilöiden vapaan liikkuvuuden toteutumiselle, samoin kuin se oli tavaroiden, palvelujen ja pääomien vapaan liikkuvuuden toteutumiselle; 4. Korostaa, että niin sanottuja täydentäviä toimia ei saa käyttää tekosyynä olla soveltamatta EU-sopimuksen 7 a artiklan määräyksiä; 5. Kiinnittää huomiota mahdollisiin vääristymiin ja vaikutuksiin, joita näillä vääristymillä saattaa olla unionin alueella liikkuvien unionin kansalaisten kohtelun kannalta, koska tietyt Schengenin sopimukseen liittyneet EU:n jäsenvaltiot panevat sopimuksen täytäntöön asteittain, ja osaksi johtuen Schengenin sopimuksen allekirjoittajavaltioiden ja pohjoismaisen passiliiton yhteistyöstä; 6. Pahoittelee sitä, että nykyisin täytäntöönpantaviin henkilöiden vapaata liikkuvuutta hallitseviin mekanismeihin ei kohdistu parlamentaarista eikä oikeudellista valvontaa; 7. Panee merkille sopimuksen, jonka Schengenin toimeenpaneva komitea on tehnyt tarkkailijan aseman antamisesta niille pohjoismaisen passiliiton jäsenille, jotka ovat myös EU:n jäseniä, eli Tanskalle, Ruotsille ja Suomelle, sekä näiden maiden ilmaiseman halun liittyä lähitulevaisuudessa Schengenin täysjäseniksi; 8. Panee merkille Schengenin toimeenpanevan komitean tekemän päätöksen, jossa ennakoidaan yhteistyösopimuksen allekirjoittaminen lähitulevaisuudessa Norjan ja Islannin kanssa ja johon sisältyy täysi osallistuminen kaikkiin kokouksiin, sekä näiden kahden maan ilmaiseman halun noudattaa kaikkia Schengenin sopimuksen määräyksiä; 9. Vaatii neuvostoa ja komissiota perustamissopimusten velvoitteiden mukaisesti, ja komission osalta 15. maaliskuuta 1995 Euroopan parlamentin kanssa sovittujen käyttäytymissääntöjen ((EYVL C 89, 10.4.1995, s. 69)) mukaisesti, tiedottamaan parlamentille ja kuulemaan parlamenttia edistymisestä, jota on saavutettu tiellä kohti vapaata liikkuvuutta Euroopan unionissa; 10. Painottaa sitä, ettei pohjoismaisen passiliiton yhdentyminen Schengenin alueeseen saa vaarantaa kolmanteen pilariin kuuluvien aiheiden välttämätöntä ottamista yhteisön lainsäädännön piiriin; toivoo, että tämä ongelma ratkaistaan demokraattisella tavalla ja yhteisön oikeutta kunnioittaen; 11. Panee merkille Schengenin parlamentin 8. ja 9. joulukuuta 1995 tekemän päätöksen sovittaa yhteen Schengenin sopimuksen täytäntöönpanoon kohdistuva parlamentaarinen valvonta odoteltaessa Schengenin integroimista Euroopan unionin toimintaan; toivoo, että pohjoismaisen passiliiton kaikkien maiden kansanedustajat sekä Euroopan parlamentin valtuuskunnan jäsenet tunnustetaan tämän parlamentin täysjäseniksi; 12. Katsoo, että komission on perustamissopimusten valvojana ja Schengenin sopimuksen tarkkailijana tiedotettava Euroopan parlamentille kaikesta Schengenin yhteydessä tapahtuvasta kehityksestä; 13. Kehottaa neuvostoa ja komissiota selkiyttämään kantansa Schengenin määräysten sisällyttämisestä Euroopan unionista tehtyyn sopimukseen siten, ettei uusia vääristymiä sallita eikä pohjoismaisen passiliiton kanssa voimassaolevaa sopimusta vaaranneta; 14. Ilmoittaa aikomuksestaan palata näihin ongelmiin toimivaltaisten valiokuntiensa sellaisten tulevien mietintöjen yhteydessä, jotka koskevat edellä mainittuja komission ehdotuksia ja Schengenin yleissopimuksen määräysten sisällyttämistä yhteisön puitteisiin; 15. Kehottaa puhemiestään välittämään tämän päätöslauselman komissiolle, neuvostolle, Schengenin toimeenpanevalle komitealle sekä Euroopan unionin jäsenvaltioiden, Norjan ja Islannin hallituksille ja parlamenteille.